Document ID: /roh_data/filtered/fineweb-2-filterrobots_roh.jsonl.gz/23966

Tut era pinà a Haldenstein, e lura hai cumenzà a plover. Igl è stà in grond manaschi enfin che tut ils requisits, las culissas, ils chantadurs sco ed il public eran en il Teater a Cuira. Cun ferm in’ura retard ha l’opera «Die Entführung aus dem Serail» da Wolfgang Amadeus Mozart cumenzà, preschentà da la Filarmonia da chombra dal Grischun. E l'opera ha lura cuzzà bunamain trais uras.
Rapiment e charezza, fugia e generusadad
Konstanze vegn rapinada da pirats, ensemen cun ses servient e sia servienta. Els trais sa tschentan tar il Bassa Selim en Tirchia, el cumpra els sco sclavs. Bassa Selim s’inamurescha en Konstanze, lezza charezza dentant Belmonte. Belmonte vegn per salvar tuts trais, la fugia malreussescha dentant. Bassa Selim è dentant generus e lai ir tuts praschuniers cura ch’el admetta, ch’il cor da Konstanze na vegn mai ad esser il ses.
3 uras chant d'auta qualitad
Cun lur vuschs han ils talents internaziunals persvadì cumplainamain, dentant han els giugà magari surfatg. Irrità ha la rolla da la raquintadra, ina Konstanze veglia, che sa regorda dal passà. Ella è stada fitg en il focus, l’entir temp sin tribuna, ed ella ha era midà l’istorgia.
3 uras chant fiss stà pli divertent en il liber, cun massa aria frestga, ed ina bella culissa dal chastè, enstagl dad ina paraid naira dal teater.
RR actualitad 08:00